SL Uradni list Evropske unije L 336/29

DELEGIRANA UREDBA KOMISIJE (EU) 2015/2438

z dne 12. oktobra 2015

o načrtu za zavržke pri nekaterih vrstah pridnenega ribolova v severozahodnih vodah

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1), in zlasti člena 15(6) ter člena 18(1) in (3) Uredbe,

ob upoštevanju naslednjega:

(1) Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova vrst, za katere veljajo omejitve ulova.

(2) Člen 15(6) Uredbe (EU) št. 1380/2013 pooblašča Komisijo za sprejetje načrtov za zavržke z delegiranim aktom za največ tri leta na podlagi skupnih priporočil, ki jih države članice pripravijo po posvetu z zadevnimi svetovalnimi sveti.

(3) Belgija, Irska, Španija, Francija, Nizozemska in Združeno kraljestvo imajo neposredni upravljalni interes za ribolov v severozahodnih vodah. Navedene države članice so po posvetovanju s svetovalnim svetom za severozahodne vode Komisiji predložile skupno priporočilo. Pridobljen je bil znanstveni prispevek zadevnih znanstvenih organov, ki ga je pregledal Znanstveni, tehnični in gospodarski odbor za ribištvo (STECF). Ukrepi iz skupnega priporočila so v skladu s členom 15(6) Uredbe (EU) št. 1380/2013, zato bi jih bilo treba v skladu s členom 18(3) te uredbe vključiti v to uredbo.

(4) Glede severozahodnih voda bi se morala v skladu s členom 15(1)(c) Uredbe (EU) št. 1380/2013 za vse vrste, ki opredeljujejo ribolov, za katerega veljajo omejitve ulova, uporabljati obveznost iztovarjanja najpozneje od 1. januarja 2016. V skladu s skupnim priporočilom bi moral načrt za zavržke zajemati ribolov, ki opredeljuje zelo mešani ribolov na trsko, vahnjo, mola in saja, ribolov na škampa (Nephrops), mešani ribolov na morskega lista in morsko ploščo ter ribolov na osliča od 1. januarja 2016.

(5) V skupnem priporočilu je bila ob upoštevanju značilnosti opreme, ribolovnih praks in ekosistema predlagana izjema za obveznost iztovarjanja škampa, ki se lovi z vršami, pastmi ali košarami v razdelku ICES VIa in na podobmočju VII, saj znanstveni dokazi kažejo visoke stopnje preživetja. Odbor STECF je ugotovil, da je izjema utemeljena. Zato bi bilo treba zadevno izjemo vključiti v to uredbo.

(6) Skupno priporočilo vključuje sedem izjem de minimis od obveznosti iztovarjanja za nekatere vrste ribolova in do nekaterih ravni. Odbor STECF je proučil dokaze, ki so jih predložile države članice, in ugotovil, da skupno priporočilo na splošno vsebuje utemeljene argumente o tem, da je dodatna izboljšanja glede selektivnosti težko doseči, in/ali o nesorazmernih stroških ravnanja z naključnim ulovom, ki so v nekaterih primerih podprti s kvalitativno oceno stroškov. Ob upoštevanju navedenega in odsotnosti drugačnih znanstvenih podatkov je primerno določiti izjeme de minimis v skladu z odstotnimi deleži, predlaganimi v skupnem priporočilu in na ravneh, ki ne presegajo dovoljenih ravni iz člena 15(1) Uredbe (EU) št. 1380/2013.

(7) Izjema de minimis za morskega lista, do največ 3 %, v obdobju 2016–2018, celotnega letnega ulova te vrste s plovili, ki uporabljajo trislojne in zabodne mreže za ribolov na morskega lista v razdelkih ICES VIId, VIIe, VIIf in VIIg, temelji na dejstvu, da je povečanje selektivnosti zelo težko doseči. Odbor STECF je ugotovil, da je izjema dobro opredeljena in bi jo bilo zato treba vključiti v to uredbo.

(8) Izjema de minimis za mola, do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, ki uporabljajo pridnene vlečne mreže z velikostjo mrežnega očesa manj kot 100 mm za ribolov na mola v razdelkih ICES VIId in VIIe, temelji na dejstvu, da je povečanje selektivnosti zelo težko doseči. Odbor STECF je ugotovil, da je zagotovljenih dovolj dokazov, ki podpirajo izjemo, vendar je treba pridobiti dodatne podatke za oceno obsega izjeme de minimis. Zato se ta izjema lahko vključi v to uredbo le z določbo, ki od zadevnih držav članic zahteva, da Komisiji predložijo dodatne podatke, ki bi odboru STECF omogočili celovito oceno trenutne ravni zavržkov v primerjavi z obsegom zahtevane izjeme de minimis.

(9) Izjema de minimis za mola, do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, ki uporabljajo pridnene vlečne mreže z velikostjo mrežnega očesa najmanj 100 mm za ribolov mola v razdelkih ICES VIIb–VIIj, temelji na dejstvu, da je povečanje selektivnosti zelo težko doseči. Odbor STECF je ugotovil, da je zagotovljenih dovolj dokazov, ki podpirajo izjemo, vendar je treba pridobiti dodatne podatke za oceno obsega izjeme de minimis. Odbor STECF je navedel tudi, da dodatne študije o selektivnosti še potekajo. Zato je ta izjema vključena v to uredbo z določbo, ki od zadevnih držav članic zahteva, da Komisiji predložijo dodatne podatke, ki bi odboru STECF omogočili celovito oceno trenutne ravni zavržkov v zadevnem ribolovu.

(10) Izjema de minimis za mola, do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, ki uporabljajo pridnene vlečne mreže z velikostjo mrežnega očesa manj kot 100 mm za ribolov na mola v razdelkih ICES VII (z izjemo VIIa, VIId in VIIe), temelji na dejstvu, da je povečanje selektivnosti zelo težko doseči. Odbor STECF je navedel, da podlaga za to izjemo vsebuje malo količinskih podatkov o selektivnosti. Odbor STECF je ugotovil, da bi bilo treba pridobiti dodatne podatke za oceno te izjeme de minimis. Zato se ta izjema lahko vključi v to uredbo le z določbo, ki od zadevnih držav članic zahteva, da Komisiji predložijo dodatne podatke, ki bi odboru STECF omogočili, da bolje oceni podatke, ki podpirajo to izjemo.

(11) Izjema de minimis za škampa, do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, za katere velja obveznost iztovarjanja škampa na podobmočju ICES VII, temelji na dejstvu, da je povečanje selektivnosti zelo težko doseči. Odbor STECF je ugotovil, da je izjema utemeljena. Zato bi bilo treba zadevno izjemo vključiti v to uredbo.

(12) Izjema de minimis za škampa, do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, za katere velja obveznost iztovarjanja škampa v razdelku ICES VIa, temelji na dejstvu, da je povečanje selektivnosti zelo težko doseči in da obstajajo količinski podatki, ki potrjujejo nesorazmerne stroške ravnanja z naključnim ulovom. Odbor STECF je ugotovil, da je izjema utemeljena. Zato bi bilo treba zadevno izjemo vključiti v to uredbo.

(13) Izjema de minimis za morskega lista, do največ 3 %, v obdobju 2016–2018, celotnega letnega ulova te vrste s plovili, ki uporabljajo orodja s povečano selektivnostjo v razdelkih ICES VIId, VIIe, VIIf in VIIg, temelji na dejstvu, da je povečanje selektivnosti zelo težko doseči. Odbor STECF je navedel, da je namen izjeme kompenzirati uporabo selektivnejšega orodja in da se izjema de minimis zahteva za pokritje preostalih zavržkov. Zato bi bilo treba zadevno izjemo vključiti v to uredbo.

(14) Ker ukrepi iz te uredbe neposredno vplivajo na gospodarske dejavnosti, povezane z ribolovno sezono plovil Unije in njenim načrtovanjem, bi morala ta uredba začeti veljati takoj po objavi. Zaradi skladnosti s časovnim okvirom, določenim v členu 15 Uredbe (EU) št. 1380/2013, bi se morala uporabljati od 1. januarja 2016. V skladu s členom 15(6) navedene uredbe pa bi se morala ta uredba uporabljati največ tri leta –

SPREJELA NASLEDNJO UREDBO:

Člen 1

Področje uporabe

Ta uredba določa podrobnosti glede izvajanja obveznosti iztovarjanja iz člena 15(1) Uredbe (EU) št. 1380/2013 in se uporablja od 1. januarja 2016 v severozahodnih vodah, kot so opredeljene v členu 4(2)(c) navedene uredbe, pri vrstah ribolova, določenih v Prilogi k tej uredbi.

Člen 2

Izjema na podlagi stopnje preživetja

Izjema od obveznosti iztovarjanja iz člena 15(4)(b) Uredbe (EU) št. 1380/2013 za vrste, za katere znanstveni dokazi kažejo visoke stopnje preživetja, se uporablja za škampa (Nephrops norvegicus), ki se lovi z vršami, pastmi ali košarami (oznaki orodja (2) FPO in FIX) v razdelku ICES VIa in na podobmočju VII.

Člen 3

Izjeme de minimis

1. Z odstopanjem od člena 15(1) Uredbe (EU) št. 1380/2013 se lahko zavržejo naslednje količine:

(a) za morskega lista (Solea solea) do največ 3 %, v letih 2016, 2017 in 2018, celotnega letnega ulova te vrste s plovili, ki uporabljajo trislojne in zabodne mreže za ribolov na morskega lista v razdelkih ICES VIId, VIIe, VIIf in VIIg;

(b) za mola (Merlangius merlangus) do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, ki uporabljajo pridnene vlečne mreže z velikostjo mrežnega očesa manj kot 100 mm za ribolov na mola v razdelkih ICES VIId in VIIe;

(c) za mola (Merlangius merlangus) do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, ki uporabljajo pridnene vlečne mreže z velikostjo mrežnega očesa najmanj 100 mm za ribolov na mola v razdelkih ICES VIIb–VIIj;

(d) za mola (Merlangius merlangus) do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, ki uporabljajo pridnene vlečne mreže z velikostjo mrežnega očesa manj kot 100 mm za ribolov na mola na podobmočju ICES VII, z izjemo razdelkov VIIa, d in e;

(e) za škampa (Nephrops norvegicus) do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, za katera velja obveznost iztovarjanja škampa na podobmočju ICES VII;

(f) za škampa (Nephrops norvegicus) do največ 7 %, v letih 2016 in 2017, ter do največ 6 %, v letu 2018, celotnega letnega ulova te vrste s plovili, za katera velja obveznost iztovarjanja škampa v razdelku ICES VIa;

(g) za morski list (Solea solea) do največ 3 %, v letih 2016, 2017 in 2018, celotnega letnega ulova te vrste s plovili, ki uporabljajo orodja s povečano selektivnostjo (vlečne mreže z gredjo z velikostjo mrežnega očesa 80–199 mm) v razdelkih ICES VIId, VIIe, VIIf in VIIg.

2. Do 1. maja 2016 države članice z neposrednim upravljalnim interesom v severozahodnih vodah Komisiji predložijo dodatne podatke o zavržkih in morebitne druge zadevne znanstvene podatke, ki podpirajo izjeme iz odstavka 1(b), (c) in (d). Znanstveni, tehnični in gospodarski odbor za ribištvo (STECF) navedene podatke oceni najpozneje do 1. septembra 2016.

Člen 4

Plovila, za katera velja obveznost iztovarjanja

1. Države članice v skladu z merili, določenimi v Prilogi k tej uredbi, določijo plovila, za katera velja obveznost iztovarjanja, za vsak posamezen ribolov.

2. Zadevne države članice do 31. decembra 2015 Komisiji ter drugim državam članicam Unije prek varnega spletišča Unije za nadzor ribištva predložijo seznam plovil, ki so bila določena v skladu z odstavkom 1 za vsak posamezen ribolov iz Priloge. Države članice navedene sezname posodabljajo.

Člen 5

Začetek veljavnosti

Ta uredba začne veljati dan po objavi v Uradnem listu Evropske unije.

Uporablja se od 1. januarja 2016 do 31. decembra 2018.

Člen 4 se uporablja od dneva začetka veljavnosti te uredbe.

Ta uredba je v celoti zavezujoča in se neposredno uporablja v vseh državah članicah. V Bruslju, 12. oktobra 2015 Za Komisijo Predsednik Jean-Claude JUNCKER

(1) UL L 354, 28.1.2013, str. 22.

(2) Kode orodja, ki se uporabljajo v tej uredbi, je opredelila Organizacija Združenih narodov za prehrano in kmetijstvo.